Wara d-divorzju, issa l-pass li jmiss – żwieġijiet ta' l-istess sess ? Ma nistgħux nibqgħu siekta quddiem għemejjel jew kliem li jdgħajfu l‐bażi taż‐żwieġ Il‐Kardinal Timothy Dolan, li jippresiedi l‐Konferenza tal‐Isqfijiet Kattoliċi tal‐Istati Uniti, wera s‐sogħba tiegħu dwar l‐istqarrija ta' sapport li l‐President Barack Obama għamel biex tingħata definizzjoni ġdida taż‐żwieġ. Fi stqarrija li għamel, il‐kardinal qal, "Iċ‐ċittadini ta' dan il‐pajjiż, speċjalment uliedna, jistħoqqilhom aħjar," "B'xorti ħażina, id‐diskors t'issa tal‐Prseident Obama ma jissorprendiniex għax ġa rajna l‐amministrazzjoni tiegħu tnawwar u tinjora t‐tifsira unika ta' żwieġ." L‐Erbgħa li għadda, Obama deher fuq l‐istazzjoni ABC News u ddikjara li jemmen li koppji tal‐istess sess għandhom ikunu jistgħu jiżżewġu. "Kuljum nitlob għall‐President," stqarr Dolan, "u nkompli nitlob li hu u l‐amministrazzjoni tiegħu jaġixxu b'ġustizzja biex jipproteġu ż‐żwieġ u jħarsu lejh bħala dik l‐għaqda ta' bejn raġel u mara." Iż‐żwieġ hu għaqda unika bejn raġel u mara L‐istqarrija tal‐President saret f'mument meta b'maġġoranza kbira, il‐votanti ta' North Carolina għaddew emenda fil‐kostituzzjoni tagħhom li tiddefinixxi ż‐żwieġ bħala dik l‐għaqda unika bejn raġel u mara. Dan l‐Istat Amerikan hu t‐30 wieħed fl‐Amerka li ħass il‐ħtieġa jagħmel tibdila bħal din fil‐kostituzzjoni tiegħu. Skont il‐bord inkarigat mill‐elezzjonijiet fin‐North Carolina, 61 % ivvutaw favur u 39% kontra. L‐Isqof Cordileone ta' Oakland stqarr li s‐suċċess li ntlaħaq b'din l‐emenda juri kemm in‐nies huma konxji li ż‐żwieġ, bħala l‐għaqda bejn raġel u mara, għandu rwol essenzjali fil‐ġid komuni tas‐soċjetà," L‐Isqof Cordileone jippresiedi s‐Sottokumitat dwar il‐Promozzjoni u d‐Difiża taż‐Żwieġ tal‐USCCB. Huwa qal ukoll li, "Minkejja l‐kummenti tiegħu tal‐bieraħ, nibqa' nittama li l‐President Obama għad jagħraf ukoll dan ir‐rwol essenzjali. Ir‐rikonoxximent tal‐istat taż‐żwieġ mhux xi argument partiġjan imma hu materja li tirrigwarda l‐ġustizzja, l‐imparzjalità u l‐ugwaljanza, li tiddefendi d‐dritt bażiku ta' kull tifel u tifla li għandhom ikunu milqugħa u mrobbija mill‐missier u l‐omm flimkien."
Raġel u Mara Ħalaqhom